Period: Old Babylonian
Genre: Royal Inscription
Transliteration:
<SURFACE>
{d}en-ki
en nam gal tar-tar-re
a₂ kilib₃-ba ag₂-e
gal-zu en sa₂-gar
dingir gal-gal-e-ne-er
umuš galga šum₂-mu
nun gal dug₄-ga-ni nu-kam₃-me-dam
inim-ma-ni u₁₈-ru
he₂-ŋal₂ šar₂-re
un-e <unk> si-si
zi-ŋal₂-la-aš ha-la šum₂-mu
lugal-a-ni-ir
ri-im{d}sin
nun ni₂-tuku nibru{ki}
u₂-a uri₅{ki}ma
sag-en₃-tar
gir₂-su{ki} ki lagaš{ki}a
me geš-hur eridu{ki}{du₁₀}ga šu du₇-du₇
e₂-babbar-da ni₂ te-ga₂
lugal larsa{ki}ma
lugal ki-en-gi ki-uri
lu₂ e₂ dingir-re-e-ne šu gibil bi₂-in-ak
geš-hur šu-luh gal-bi šu im-mi-in-du₇-a
nam-šita a-ra-zu di utu-šu₂-uš-e gub-ba
e₂-geštu₂-šu-du₇
ki-tuš ki aŋ₂-ŋa₂-ni
mu-na-du₃
diri u₄-bi-ta-še₃
e₂-šu-si₃-ga-bi mu-dagal
sag-bi im-mi-in-il₂
hur-sag-gin₇ bi₂-in-mu₂

Cuneiform:
<SURFACE>
𒀭𒂗𒆠
𒂗𒉆𒃲𒋻𒋻𒊑
𒀉𒆸𒆸𒁀𒉘𒂊
𒃲𒍪𒂗𒁲𒃻
𒀭𒃲𒃲𒂊𒉈𒅕
𒌆𒃌𒋧𒈬
𒉣𒃲𒅗𒂵𒉌𒉡𒆒𒈨𒁮
𒅗𒈠𒉌𒍇𒊒
𒃶𒅅𒊹𒊑
𒌧𒂊<unk>𒋛𒋛
𒍣𒅅𒆷𒀸𒄩𒆷𒋧𒈬
𒈗𒀀𒉌𒅕
𒊑𒅎𒀭𒌍
𒉣𒉎𒌇𒂗𒆤𒆠
𒌑𒀀𒋀𒀊𒆠𒈠
𒊕𒇷𒋻
𒄈𒋢𒆠𒆠𒉢𒁓𒆷𒆠𒀀
𒈨𒄑𒄯𒉣𒆠𒄭𒂵𒋗𒌌𒌌
𒂍𒌓𒁕𒉎𒋼𒂷
𒈗𒌓𒀕𒆠𒈠
𒈗𒆠𒂗𒄀𒆠𒌵
𒇽𒂍𒀭𒊑𒂊𒉈𒋗𒉋𒉈𒅔𒀝
𒄑𒄯𒋗𒈛𒃲𒁉𒋗𒅎𒈪𒅔𒌌𒀀
𒉆𒋖𒀀𒊏𒍪𒁲𒌓𒋙𒍑𒂊𒁺𒁀
𒂍𒄑𒌆𒉿𒋗𒌌
𒆠𒆪𒆠𒉘𒂷𒉌
𒈬𒈾𒆕
𒋛𒀀𒌓𒁉𒋫𒂠
𒂍𒋗𒋧𒂵𒁉𒈬𒂼
𒊕𒁉𒅎𒈪𒅔𒅍
𒄯𒊕𒁶𒉈𒅔𒊬